**Műszaki Bizottság**

**ELŐTERJESZTÉS**

Kisbér Város Önkormányzat Képviselő-testülete

**2025. június 13-ai** ülésére

Tárgy: Felső-temető

**Tisztelt Képviselő-testület!**

Mellékelten olvashatják Jámbor Vilmosné panasz levelét, melyben a Felső-temető (Téglagyári temető) bejáratánál elhelyezett hulladékgyűjtő konténert kéri áthelyezni az általa kialakított, babérmeggy bokrok mellé, továbbá az autóbuszok és teherautók temetőbejáratnál történő megfordulását kéri megszűntetni.

A mai napon a helyszínen bejárást tartottunk, ahol megállapításra került, hogy a hulladékgyűjtő konténer a kért helyre nem tehető át, mert azon a helyen a talaj egyenetlen, a konténer nem áll stabilan. A jelenlegi helyén a konténer a temetőből is közvetlenül megközelíthető. A konténer esztétikai megjelenésén változtatni nem tudunk, azt a szolgáltató hozza és mindig cseréli. Ötletként felmerült, hogy helyette 3 db 1100 l-es hulladékgyűjtőt helyezzünk ki a mostani helyére. Ezeket a kommunális hulladékot szállító Depónia Nonprofit Kft. a heti hulladékszállítás keretében tudná üríteni. A hulladékgyűjtőkre az árat még várjuk. A szolgáltató tájékoztatása szerint bruttó 4.834,- Ft. / db / ürítés díjon ürítené az edényzeteket a heti rendszer hulladékszállítás alkalmával. Kérdésként merült fel, hogy használhatóság szempontjából mennyire tudja felváltani a jelenlegi konténert, mely nyitott, nagy, a koszorúkat minden további nélkül el tudják benne helyezni. Az 1100 l-es hulladékgyűjtőknek teteje van és megadott méretű nyílása, amin keresztül pakolni lehet bele. További kérdést vet fel, hogyha itt, csak ezen az egy helyen kicseréljük a konténert hulladékgyűjtőkre, a többit ennél és a többi temetőnél nem kellene-e szintén lecserélni?

A konténerek kapcsán megjegyeznénk, hogy rendszerint van bennük kommunális hulladék, többen lomtalanításra használják őket.

Az autóbuszok, teherautók fordulása kapcsán megvizsgálásra került, hogy azokat büntetni nem tudjuk, mert semmi nem tiltja, hogy ott forduljanak meg. Megfordulni tilos tábla kihelyezése esetén sincs, aki azt ellenőrizze és büntessen. A mellékelt képen látható terelőfalból, ami vízzel vagy homokkal tölthető legalább 8 db-ra lenne szükségünk, ami több, mint háromszázezer forintba kerülne és piros-fehér színével nem biztos, hogy a legszebb látvány egy temető előtt. Mivel a temetőbejáratot szabadon kellene hagyni a halottaskocsi számára, várhatóan az eddig körben megfordulók Y-ba fordulnának meg, a bejárót így is tönkre tennék. A bejáró út felöli alsó része már most is hálósra van törve, azt a Kisbéri Városigazgatóság vállalta feltörni és murvával helyettesíteni (nincs rendes alapja, hiába kátyúztatnánk be, 1-2 év alatti megint széttörne). Megoldásként felmerült az is, hogy kis oszlopokat állítsunk fel, közte lánccal és temetések idejére a láncot vegyük le, hogy az autókkal tudjanak parkolni.

A bejárás során azt tapasztaltuk, hogy igyekszik mindenki a lehető legközelebbre megállni a temetőbejárathoz, aki a piactér oldalában állt is meg, a kifordulásához a murvás részt is igénybe vette. Ha ott bármilyen fizikai akadály elhelyezésre kerül, várhatóan lesznek, akik neki fognak menni/tolatni.

Ha ezen a helyen a buszok, teherautók fordulását megakadályozzuk, kérdés, hogy hol fognak megfordulni vagy hová fognak átállni ehelyett a hely helyett. Az úton tovább haladva lenne lehetőség megfordulni, de az a terület nincs önkormányzati tulajdonban.

A piactérnél elmondások szerint két busz parkol, mindkettő Volánbusz. Megpróbáljuk a sofőrökkel a kapcsolatot felvenni és megkérni őket, hogy ne itt forduljanak meg, ne gyúrják szét a murvás részt, ha lehet, akkor az autóbusz-pályaudvar buszparkolóit használják a gépjárművek tárolására.

A Kisbéri Városigazgatóság munkatársai elmondták, hogy többször volt már arra példa, hogy a buszokat a temető előtti csapról mosták. A csapot a közeljövőben kicserélik, hogy ezt a jövőben ne tudják megtenni.

Kérem Tisztelt Képviselő-testületet Jámbor Vilmosné panaszlevele kapcsán szíveskedjenek döntést hozni.

Kisbér, 2025. június 11.

 Bondár Balázs s.k. Pápai Mónika s.k.

 elnök referens

**Határozati javaslat:**

Kisbér Város Önkormányzat Képviselő-testülete

a Felső-temető (Téglagyári temető) bejárata előtti hulladékgyűjtő konténert nem kívánja áthelyezni, azt lecseréli 3 db 1100 l-es hulladékgyűjtőre. Az edényzeteket a ………….-tól vásárolja meg bruttó …………….. Ft./db áron.

utasítja a Kisbéri Városigazgatóságot a szükséges szerződések módosítására, a hulladékgyűjtők beszerzésére és kihelyezésére.

a temető bejáratában az autóbuszok és tehergépjárművek megfordulásának meggátolása érdekében……………. kihelyezésére utasítja a Kisbéri Városigazgatóságot és utasítja a Kisbéri Közös Önkormányzati Hivatalt, hogy a közterület-felügyelő a piactér mellett parkoló autóbuszok figyelmét hívja fel a telephelyen történő tárolásra, továbbá a murvás területen történő megfordulást kérje mellőzni tőlük is és a tehergépjárművektől is.

**Határidő:** azonnal

**Felelős:** Csejtei Johanna mb. városigazgató

 Dr. Pápai Tamás jegyző